Document ID: 32005D0500

KOMMISSIONENS BESLUTNING
af 12. juli 2005
om særlige betingelser for import af fiskevarer fra Grenada
(meddelt under nummer K(2005) 2545)
(EØS-relevant tekst)
(2005/500/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), særlig artikel 11, stk. 1, og
ud fra følgende betragtninger:
(1)
Der er på Kommissionens vegne foretaget en inspektion i Grenada for at undersøge betingelserne for produktion, oplagring og forsendelse af fiskevarer til Fællesskabet.
(2)
Bestemmelserne i Grenadas lovgivning om sundhedsinspektion og kontrol af fiskevarer kan betragtes som svarende til de bestemmelser, der er fastsat i direktiv 91/493/EØF.
(3)
Navnlig er »Public Health Department (PHD) under the Ministry of Health and the Environment (MHE)« i stand til effektivt at føre kontrol med, om de gældende bestemmelser overholdes.
(4)
PHD-MHE har officielt forsikret, at standarderne for sundhedskontrol og overvågning af fiskevarer som fastsat i kapitel V i bilaget til direktiv 91/493/EØF vil blive overholdt, og at hygiejnekrav svarende til dem, der er fastsat i nævnte direktiv, vil blive opfyldt.
(5)
Der bør fastsættes nærmere bestemmelser for fiskevarer, der importeres til Fællesskabet fra Grenada, i overensstemmelse med direktiv 91/493/EØF.
(6)
Det er også nødvendigt at opstille en liste over godkendte virksomheder, fabriksfartøjer og kølehuse samt en liste over fryseskibe, som er udstyret i overensstemmelse med kravene i Rådets direktiv 92/48/EØF af 16. juni 1992 om fastsættelse af minimumshygiejneregler for fiskerivarer fremstillet om bord på visse fartøjer i overensstemmelse med artikel 3, stk. 1, litra a), nr. i), i direktiv 91/493/EØF (2). Disse lister bør opstilles på grundlag af en meddelelse fra PHD-MHE til Kommissionen.
(7)
Denne beslutning bør anvendes fra femogfyrretyvendedagen efter offentliggørelsen for at muliggøre den nødvendige overgangsperiode.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
»Public Health Department (PHD) under the Ministry of Health and the Environment (MHE)« er den ansvarlige myndighed i Grenada for kontrol og attestering af, at fiskevarer opfylder kravene i direktiv 91/493/EØF.
Artikel 2
Fiskevarer, der indføres til Fællesskabet fra Grenada, skal opfylde artikel 3, 4 og 5.
Artikel 3
1. Hver sending ledsages af originalen af et nummereret sundhedscertifikat, der er behørigt udfyldt, underskrevet og dateret, og som kun består af ét ark, jf. modellen i bilag I.
2. Sundhedscertifikatet udfærdiges på mindst ét sprog, der skal have status som officielt sprog i den medlemsstat, hvor kontrollen udføres.
3. Sundhedscertifikatet indeholder PHD-MHE-repræsentantens navn, stilling og underskrift samt PHD-MHE's officielle stempel i en anden farve end de øvrige angivelser i certifikatet.
Artikel 4
Fiskevarerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag II.
Artikel 5
Alle pakninger er med uudslettelig skrift forsynet med ordet »GRENADA« og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, medmindre der er tale om frosne fiskevarer i løs afladning til konservesfremstilling.
Artikel 6
Denne beslutning anvendes fra den 28. august 2005.
Artikel 7
Denne beslutning er rettet til medlemsstaterne.
Udfærdiget i Bruxelles, den 12. juli 2005.

Labels: 3
0
18
6